**NOTĂ INFORMATIVĂ**

**privind inițierea negocierilor și aprobarea semnării proiectului Acordului privind crearea și activitatea grupurilor comune operative de investigație pe teritoriul statelor membre ale Comunității Statelor Independente**

**Informaţii generale**

Ca activitate practică şi social-utilă, activitatea specială de investigaţii, prin utilizarea metodelor, mijloacelor şi forţelor sale, contribuie nemijlocit la prevenirea şi descoperirea infracţiunilor, asigurarea restituirii prejudiciului cauzat de infracţiuni, căutarea persoanelor care se ascund de organele de urmărire penală, de instanţa de judecată sau se sustrag de la răspunderea penală şi a celor dispăruţi fără urmă. Practica acumulată în domeniul prevenirii şi combaterii criminalităţii şi asigurării ordinii de drept ne demonstrează că tocmai prin realizarea măsurilor operative de investigație este posibilă relevarea oportună a intenţiilor infracţionale, a acţiunilor de pregătire a infracţiunii, precum şi a tentativelor de infracţiuni. Totodată, activitatea specială de investigație ne permite nu numai de a depista infracţiuni în curs de pregătire, dar intermediul activității speciale de investigație devine posibilă constatarea deplină a circumstanţelor infracţiunii, a motivelor care au condus la săvîrşirea ei, precum şi obţinerea unor date de valoare probatorie, care ar asigura demonstrarea vinovăţiei făptuitorilor. În cele din urmă, înfăptuirea măsurilor speciale de investigaţii în procesul colectării informaţiilor primare şi documentării lor permite luarea unor măsuri în vederea asigurării restituirii prejudiciului material.

**Aspectul politic**

Considerînd că bunăstarea şi interesele societății sunt valori fundamentale recunoscute de toate statele lumii şi care necesită a fi protejate fără nici un fel de discriminare şi recunoscînd importanţa cooperării statelor – membre ale Comunității Statelor Independente în scopul culegerii de informații necesare pentru prevenirea și combaterea criminalității, asigurarea securității statului, ordinii publice, apărarea drepturilor și intereselor legitime ale persoanelor, descoperirea și cercetarea infracțiunilor, considerăm imperioasă extinderea cadrului juridic în sfera activității speciale de investigație, și, în particular în ceea ce privește importanța creării și activității grupurilor comune operative de investigație, compuse din colaboratori ai statelor membre ale Comunității Statelor Independente.

**Aspectul normativ**

În proiectul Acordului privind crearea și activitatea grupurilor comune operative de investigație pe teritoriul statelor membre ale Comunității Statelor Independente nu au fost atestate incompatibilităţi cu alte tratate internaţionale, intrate deja în vigoare pentru Republica Moldova.

Totodată, este necesar a menționa că cadrul legislativ al Republicii Moldova în domeniul activității speciale de investigație a fost ajustat la standardele UE, astfel, menţionăm,următoarele:  
- Legea nr. 59 din 29.03.2012 privind activitatea specială de investigaţii;

- Legea nr. 50 din 22.03.2012 privind prevenirea şi combaterea crimei organizate;  
- Legea privind prevenirea şi combaterea traficului de fiinţe umane nr. 241-XVI din 20.10.2005;  
- Strategia naţională privind prevenirea şi combaterea crimei organizate pentru perioada 2011-2016, aprobată prin HG nr. 480 din 30.06.2011;  
- Planul naţional pentru perioada 2011-2013 privind implementarea Strategiei naţionale privind prevenirea şi combaterea crimei organizate, perioada 2011-2016, aprobat prin HG nr. 944 din 13.12.2011, etc.

- Codul de procedură penală nr.122 din 14.03.2003(Secțiunea a 5-a *Activitatea specială de investigații* a Capitolului III *Mijloacele de probă și procedeele probatorii* și Secțiunea 1/2 *Echipele comune de investigații* a Secțiunii 1 *Dispoziții generale privind asistența juridică internațională în materie penală* a Capitolului IX *Asistența juridică internațională în materie penală*);   
-  Convenția ONU impotriva crimei organizate transfrontaliere (adoptată de Adunarea Generală  la 15 noiembrie 2000, New-York) şi protocolele adiţionale la convenţie.

Aşadar, în vederea asigurării continuităţii şi consecutivităţii adoptării politicilor naţionale în domeniul eficientizării combaterii criminalității în statele membre ale Comunității Statelor Independente, considerăm oportună semnarea Acordului în cauză, respectiv crearea și reglementarea activității grupurilor comune operative de investigație, iar acţiunile ulterioare semnării vor consta în elaborarea politicilor în domeniu ce vor fi reflectate în strategii, programe urmărind scopul armonizării cooperării în acest domeniu a statelor membre ale Comunității Statelor Independente.

Suplimentar, menționăm că Acordul nu implică adoptarea de noi acte normative sau operarea cărorva modificări.

**Aspectul organizatoric**

Prezentul Acord va crea un format de colaborare în sfera activității speciale de investigație între instituţiile de drept ale statelor – membre Comunității Statelor Independente, menite să faciliteze cooperarea pe planul creării și reglementării activității grupurilor comune operative de investigație. Pe plan internațional sunt pe larg utilizate echipele comune de investigație.

Acordul stabileşte mecanismul de cooperare între autorităţile abilitate în domeniul activității speciale de investigație, astfel determinînd expres şi exhaustiv autorităţile competente în privința creării grupurilor comune operative de investigație pe teritoriul statelor membre ale Comunității Statelor Independente, sarcinile grupurilor în cauză, activitatea nemijlocită a acestora, precum şi alte aspecte.

Echipele comune vor fi create în exclusivitate avînd ca condiție de bază pentru descoperirea și investigarea infracțiunilor pe marginea cărora au fost pornite cauze penale care se află în procedură la organele competente ale părților, potrivit art.2.

Adițional, specificăm că sarcinile principale ale grupurilor comune operative de investigație sunt:

1. acțiunea coordonată a organelor competente ale Părților la descoperirea infracțiunilor și cercetarea cauzelor penale;
2. organizarea ordinii simplificate de acțiuni reciproce (raporturi);
3. crearea condițiilor pentru schimbul operativ de informații;
4. înștiințarea reciprocă despre cursul îndeplinirii acțiunilor comune la descoperirea infracțiunilor și cercetarea cauzelor penale;
5. planificarea acțiunilor în privința versiunilor formulate și verificarea lor pe teritoriul Părților;
6. organizarea desfășurării cercetărilor și expertizelor;
7. soluționarea problemelor legate de păstrarea și transmiterea probelor materiale;
8. satisfacerea cererilor referitoare la desfășurarea acțiunilor procesuale și (sau) a măsurilor speciale de investigație pe teritoriul Părților;
9. coordonarea și acțiunile reciproce la desfășurarea acțiunilor procesuale și (sau) măsurilor speciale de investigație pe teritoriul Părților.

**Aspectul financiar**

Organele competente ale statelor membre ale Comunității Statelor Independente suportă în mod individual cheltuielile apărute în procesul implementării prezentului Acord, dacă în fiecare caz concret nu se va conveni asupra unei alte modalități.

**Aspectul economic**

Acordul care se doreşte a fi semnat presupune că fiecare stat membru al Comunității Statelor Independente va lua măsurile necesare care ar permite fiecărui stat să creeze și să reglemeneze activitatea grupurilor comune operative de investigație ca forme ale colaborării organelor competente ale statelor membre ale Comunității Statelor Independente la descoperirea infracțiunilor și cercetarea cauzelor penale.

**Aspectul temporar**

Prezentul Acord va intra în vigoare la expirarea a 30 de zile din data primirii de către depozitar a celei ce-a treia înștiințări despre îndeplinirea procedurilor interne necesare intrării sale în vigoare pentru statele membre ale Comunității Statelor Independente semnatare.

Pentru statele membre ale Comunității Statelor Independente care au îndeplinit procedurile interne naționale după expirarea acestui termen, prezentul Acord va intra în vigoare la expirarea a 30 de zile din data primirii de către depozitar a înștiințării respective.

După intrarea sa în vigoare, prezentul Acord este deschis aderării oricărui stat membru al Comunității Statelor Independente pe calea transmiterii depozitarului instrumentului de aderare. Pentru statul care aderă, prezentul Acord va intra în vigoare la expirarea a 30 de zile din data primirii de către depozitar a instrumentului de aderare.

Prezentul Acord se încheie pentru un termen nedeterminat. Fiecare stat membru al Comunității Statelor Independente este în drept să denunțe prezentul Acord, expediind depozitarului o informație scrisă în privința intenției sale nu mai tîrziu 6 luni din momentul denunțării și reglementînd obligațiile financiare și de alt gen care apar în timpul acțiunii prezentului Acord.

În concluzie, reieşind din importanţa consolidării eforturilor organelor de drept ale statelor membre ale Comunității Statelor Independente pentru contracararea tuturor formelor criminalităţii, eficientizării cooperării în domeniul activității operative de investigație prin crearea grupurilor comune operative de investigație, considerăm oportună **inițierea negocierilor și** **aprobarea semnării Acordului privind crearea și activitatea grupurilor comune operative de investigație pe teritoriul statelor membre ale Comunității Statelor Independente.**

**Ministrul afacerilor interne Dorin RECEAN**